Henning Gjellerod (S), 2000-01-20:
Hvordan kan Danmark bidrage til, at Ruslands krig i Tjetjenien standses?, spørger hr. Søren Søndergaard og hr. Keld Albrechtsen.
Man må sige, at forespørgerne har sans for timingen denne gang, i betragtning af at Grosnij nu står for fald, og lige nu hvor en delegation fra Europarådet er på vej hjem fra Tjetjenien.
Jeg vil gerne sige tak til udenrigsministeren for besvarelsen.
Den viser, at Danmark har gjort sit med hensyn til at følge sagen, følge op og presse på, hvor det har været muligt.
Vi kan i Socialdemokratiet kun være enige i, at dette her ikke handler om at anfægte Ruslands territoriale integritet, ej heller om retten til at bekæmpe terrorisme i alle dens former.
Men efter vores mening bekæmper man ikke selv de værste terrorister ved at knuse et land totalt, dræbe i flæng og drive en hel befolkning på flugt, overladt til en tilværelse i ruinhobe, hvor der omtrent ikke findes spiseligt tilbage, ej heller ly.
Et land, der har vedkendt sig konventioner til beskyttelse af dets egne borgere, gør ikke sådan.
Man kunne ønske sig, at Danmark havde mulighed for at påvirke udviklingen af konflikten omkring Tjetjenien, men hverken Danmark eller noget andet land eller nogen international organisation har indtil videre formået at påvirke Ruslands holdning til Tjetjenienspørgsmålet i nogen videre grad.
Konflikten i Tjetjenien er grusom.
Ud over alle grænser er den grusom, og den er også grotesk.
Den er grotesk, fordi man - og det vil sige Vladimir Putin - pludselig kan komme ud af det ukendte og sandsynligvis blive valgt som præsident for Rusland ved at føre en grusom krig mod det tjetjenske folk.
Derfor skal jeg på vegne af Socialdemokratiet, Venstre, Det Konservative Folkeparti, Centrum-Demokraterne, Det Radikale Venstre og Kristeligt Folkeparti fremsætte følgende: Forslag til vedtagelse
»Folketinget tager regeringens redegørelse om krigen i Tjetjenien til efterretning og fordømmer skarpt den russiske magtanvendelse mod civilbefolkningen og Ruslands brud på fredsaftalen af 1996.
Folketinget opfordrer regeringen til fortsat at arbejde aktivt i alle internationale sammenhænge for initiativer, der kan bidrage til at få krigen bragt til ophør, herunder at arbejde for iværksættelse af sanktioner, som EU, Europarådet, OSCE og FN anbefaler. Folketinget opfordrer delegationen ved Europarådet til at overveje konsekvenser vedrørende Ruslands medlemskab af Europarådet, og delegationen ved OSCE til at tage initiativ til en særskilt debat om Ruslands forhold til denne organisation.
Formålet med initiativerne skal være at få de russiske myndigheder til - at standse de væbnede styrkers uforholdsmæssige og vilkårlige magtanvendelse mod den tjetjenske befolkning - at påbegynde en politisk dialog med de folkevalgte tjetjenske repræsentanter med henblik på at finde en fredelig og varig løsning på konflikten - at sikre overholdelse af menneskerettighederne og andre internationale humanitære principper i henhold til de forpligtelser, som Rusland har påtaget sig inden for Europarådet, OSCE og FN, herunder Genevekonventionen - at tilvejebringe den nødvendige humanitære bistand til de mange internt fordrevne samt sikre forhold for de internationale nødhjælpsorganisationer.
De tjetjenske myndigheder opfordres til - at respektere humanitære regler og principper - at fordømme og bekæmpe terrorisme og - at medvirke til genoptagelse af den politiske dialog«.